Etter fire–fem dager i trykkammer kom hørselen tilbake. – Helt utrolig. 
Haukeland leder verdens største studie på trykkammerbehandling av akutt hørselstap. – Kom deg til lege med en gang, sier øre-nese-hals-legen.  Janne Bjørg Ertenstein våknet en fredag morgen helt uten hørsel på høyre øret.  – Telefonen ringte. Jeg tok den til øret, men hørte ingenting.  Hun slo på høyttaleren og la telefonen på bordet. Underveis i samtalen kom hennes bror inn.  – Han spurte hvorfor jeg snakket på høyttaler. Jeg fortalte om det døve øret.  Du må komme deg til lege straks, insisterte broren.  Hun gjorde som broren sa. Fastlegen konfererte med sykehuset i Stavanger og hun fikk hastetime der fredag ettermiddag.  Derfra gikk det kjapt. Mandag var Ertenstein på plass i Bergen, klar for 15 dager med trykkammerbehandling.  – Verdens største Det Ertenstein opplevde var et plutselig hørselstap uten kjent årsak. Anslagsvis 1000–1500 nordmenn i året opplever det, og opptil halvparten får varig nedsatt hørsel.  I årtier har det versert rapporter om at trykkammerbehandling kan hjelpe. Om dette stemmer er ikke bevist.  På Haukeland universitetssjukehus er fagfolkene i gang med en studie som skal gi svar en gang for alle.  – Dette er verdens største studie av trykkammerbehandling av akutt hørselstap, sier overlege Bernd Mueller ved seksjon for hyperbarmedisin.  De leder studien i samarbeid med øre-nese-hals-leger ved Klinikk Hode/Hals.  – Det haster Så langt er det 50 deltakere i studien, som rekrutterer pasienter fra tre av landets fire helseregioner. Målet er 300. Først da kan de si sikkert om trykkammerbehandling gjør en forskjell.  Halvparten får 15 dager i trykkammer pluss kortisontabletter. Halvparten får bare kortisontabletter, som er standardbehandling.  – Svarene vi kommer frem til, vil bli gjeldende for sykehus og trykkammer-sentre over hele verden, tror Mueller.  Sammen med overlege Kristina Sture Larsen prøver Mueller å gjøre studien kjent. Det haster nemlig å starte trykkammerbehandlingen.  – Vi har en uke på oss fra hørselen forsvinner, sier Mueller.  – Mange teorier Noen ganger finner legene en forklaring på plutselig hørselstap. For eksempel en ørebetennelse, hodeskade eller helvetesild.  Hos andre er det ingen åpenbar årsak. – Vi har mange teorier, men vet ikke sikkert, sier Larsen.  Det er tilfellene uten kjent årsak som er aktuelle for trykkammer. Mueller påpeker at det indre øret er følsomt for oksygenmangel. Bare én blodåre leder inn dit.  – Det er mulig at hørselstapet skyldes en betennelse eller manglende blodtilførsel og dermed manglende oksygen, sier han.  I trykkammeret puster pasientene rent oksygen under trykk. Det gir et kjempestort oksygentilbud til cellene i kroppen, også i områder med dårlig blodforsyning.  – Det er mulig at dette berger det indre øret og at hørselstapet forsvinner igjen, sier han. – Problemet er at vi vet egentlig ikke hva som skjer, sier Larsen.  – Kan trykkammerbehandling også kan hjelpe for vanlig nedsatt hørsel?  – Nei, sier hun bestemt.  – Vanlig nedsatt hørsel skyldes at hårcellene i sneglehuset har fått en skade. Årsaken kan være aldring eller støy. Når flimmerhårene er skadet, slutter hørselscellene å fungere som de skal. – Ikke vent og se For Ertenstein virket kombinasjonen av kortison og trykkammerbehandling. Etter fire–fem dager vendte hørselen langsomt tilbake. Etter 15 dager hørte hun som før.  – Helt utrolig. sier hun.  Ertenstein som er bosatt på Rennesøy utenfor Stavanger, er tilbake i Bergen for å bli intervjuet og demonstrere behandlingen. Et halvt år er gått siden hun våknet døv på et øre.  Hun priser broren som fikk henne av gårde til fastlegen samme dag.  – Jeg hadde flaks. Hadde ikke han kommet inn mens jeg snakket på høyttaler, ville jeg neppe sagt noe. Bare bestemt meg for å se det an. Larsen rister på hodet:  – Det er så typisk. Hvis du plutselig ble blind på et øye, ville du aldri bestemt deg for å vente og se. Det bør du heller ikke gjøre hvis hørselen plutselig forsvinner, sier øre-nese-hals-spesialisten. 
Haukeland universitetssjukehus leder verdens største studie på trykkammerbehandling av akutt hørselstap uten kjent årsak. Årlig opplever 1000–1500 nordmenn slikt hørselstap, mange får varig nedsatt hørsel. Studien foreløpig har 50 deltakere, men målet er 300, for å kunne si sikkert om trykkammerbehandlingen har effekt. Halvparten av pasientene får trykkammerbehandling og kortisontabletter, resten får bare kortisontabletter, som er standardbehandlingen. Leger oppfordrer å søke hjelp straks hørselen forsvinner plutselig, da de bare har en uke til å starte trykkammerbehandlingen.